АҞӘА, цәыббра 30 – Sputnik. Жьҭаара 1 инаркны апассаџьырцәа ауаажәларратә транспорт ала рымҩангара аԥҟаррақәа ԥсахрақәак рылагалахоит ҳәа аанацҳауеит Аҟәа ақалақь ахадара асаит.
Апассаџьырцәеи аныҟәцаҩцәеи ргәабзиара ашәарҭа аҭамыргылара хықәкыс иҟаҵаны ауаажәларратә транспорт аҿы абарҭ аԥҟаррақәа алагалахоит:
- Ауаажәларратә транспорт – автобусқәа, атроллеибусқәа, амаршруттә таксиқәа рҿы арныҟәцаҩцәа ахалахыхьчагақәа ныҟәыргалароуп (асабардақәа, анапхаҵақәа);
- Рнапқәа арзҩыдагатә маҭәашьар ала идрыцқьалароуп;
- Атранспорт хархәага иҭоу апассаџьырцәа рхыԥхьаӡара аамҭак ала атәарҭаҭыԥқәа рыбжакы рхыԥхьаӡара еиҳамзароуп;
- Апассаџьырцәа рымҩангараан рыртәашьа ашахмат ҟазшьа аманы иҟазароуп (аваратәи атәарҭа ҭацәызароуп);
- Амаршруттә такси аҿы апассаџьырцәа гыланы имҩангаламхароуп;
- Атранспорттә харххәагақәа рпассаџьырцәа асоциалтә дистанциа азыԥхьагәарҭалароуп;
- Арныҟәцаҩ ивара аҭыԥ аанкылара ҟалом;
- Есыҽны ауаажәларратә транспорт автопарк ианҭыҵуеи ианҭалоуи апрофилактикатә рзҩыдара амҩаԥгара рнапы иануп асанитар-епидемиологиатә маҵзурақәа рҟазауаа.
Хыхь иарбоу ауснагӡатәқәа рынагӡара рнапы иануп атранспорт хархәагақәа рныҟәцаҩцәа.
Уаанӡатәи адыррақәа рыла, жьҭаара 5 инаркны Аԥсны иахьаҵанакуа коронавирус иахырҟьаны аԥкырақәа алагалахоит.